Kapers buit vrag koper by grenspos | Netwerk24
Deur Marietie Louw-Carstens 16 Desember 2019 11:33
Brig. Motlafela Mojapelo, polisiewoordvoerder in Limpopo, sê drie mans het kort voor 20:00 op die vragmotor toegeslaan naby 'n weegbrug sowat agt kilometer vanaf die Beitbrug-grenspos.
Die bestuurder van die vragmotor en sy vrou is deur drie mans voorgekeer wat uniforms van verkeersbeamptes aangehad het.
Mojapelo sê die drie mans was in 'n voertuig met blouligte toe hulle die vragmotor voorgekeer het.
Nadat die vragmotorbestuurder stilgehou het, het die drie mans met wapens op hom en sy vrou toegesak.
Hulle het die egpaar in 'n klein spasie in die bestuurskajuit ingeboender en met die voertuig tot op 'n verlate grondpad in die Doreen/Verbaard-gebied gery.
"Die man en vrou is uitgepluk en op die stuk verlate grondpad gelos, waarna die drie mans met die vragmotor weggery het," sê Mojapelo. Die egpaar is ongedeerd na die voorval.
Die vragmotor se twee sleepwaens was vol koper op pad na die DRK.
Die bestuurder van die vragmotor het die polisie gebel en ná 'n soektog het die polisie afgekom op die voorhaker van die vragmotor naby die Venetia-diamantmyn buite Musina.
Die twee sleepwaens vol koper is egter skoonveld. "Ons vermoed die kapers het 'n ander vragmotor gebruik om die sleepwaens te haak en toe daarmee weggery," sê Mojapelo.
Lt.genl. Nneke Ledwaba, polisiehoof in Limpopo, het 'n taakspan aangewys om die voorval te ondersoek.
Enigiemand met inligting kan lt.kol. Mamuhoyi by 082 414 6683 of die polisie se noodnommer, 10111, bel.